钦定古今图书集成/理学汇编/学行典/第170卷 > 简克己
## 钦定古今图书集成/理学汇编/学行典/第170卷 > 简克己

按《广东通志》：简克己，南海人也。少习举业，已而厌之，
叹曰：“言行未寡尤悔，遽投牒事干禄，岂古人意哉？”远
游湖湘，师事南轩张栻者数年，讲性理之学，以真知
实践为功，胸中群疑涣如也。栻亦称其精确有守。既
得其传，退归杜门，不妄与人交。所知询之，则曰：“吾方
治吾身心，药未暇也，而敢骛外乎哉？”书南轩之言，为
《座右铭》曰：“人之性，仁义礼智四德具焉。其爱之体则
仁也，是乃天地生物之心，而其所由生者也，故仁为
四德之长。人惟己私蔽之，以失其性之理，是以为仁
莫要乎克己。己私既克，爱之理无蔽，则与天地万物
血脉贯通，而用亦无不周矣。”故颜子在圣门，尼父教
以非礼勿视听言动，而即请事斯语。况吾儒修身理
性，而可不勉强从事乎？其取名“克己”者，盖顾名思义
之意也。